DEKATv terug op kykNET vir sesde seisoenHierdie is die sjef Chantel Dartnall se vierde seisoen saam met DEKAT. Sy is die hoofsjef van die Restaurant Mosaic, wat as een van Suid-Afrika se top-10 fynproewer-restaurants beskou word. Foto: Verskaf. DEKATv se sesde leefstyl-reeks skop vanaand op kykNET af en beloof om net so vermaaklik en inspirerend te wees as die vorige vyf reekse. Die reeks gaan ook in ŉ splinternuwe tydgleuf, om 17:30 op DStv (kanaal 144), te sien wees. Die reeks van 13 programme word vir die tweede jaar deur die internasionale eiendomsgroep, Fine & Country en die Sweedse luukse motorvervaardiger, Volvo Car, geborg en het weer die welbekende en geliefde musikant en akteur, Chris Chameleon, as ankeraanbieder. DEKAT se redakteur en eienaar, Elzilda Bekker, neem weer die leisels as uitvoerende vervaardiger. Elk van die programme van 30 minute bestaan uit vier tot vyf verskillende insetsels en gaan kykers weer op ŉ opwindende reis neem na sommige van hul gunsteling-“bestemmings”, waar hulle ŉ keur kan geniet van wat die wêreld van boeke, eiendomme, kuns en styl, asook kos, bied. Die programme word op Vrydag om 11:30, Saterdag om 16:00, Sondag om 06:00, Maandag om 14:00 en Dinsdag om 00:00 aangebied. “Ons is in ons skik dat DEKATv terug is op die kleinkas in wat beloof om nog ŉ seisoen van onkonvensionele kykstof te wees. Vir ons, by DEKAT, is dit opwindend om ongewone stories vir ons kykers uit te snuffel, hulle uit te nooi om ŉ kykie in ons wêreld te kry en ons handelsname tot binne-in hul huise te bring. “Met professionele mense aan boord, soos die veelsydige musikant en akteur Chris Chameleon as anker, Fine & Country se uitvoerende hoof, Linda Erasmus, wat onderhoude voer met eiendomspesialiste en kliënte en eiendomsinligting verskaf, die veelbekroonde sjef, Chantel Dartnell, wat die pikantste geregte denkbaar optower, lewenstylghoeroes, Linette van der Merwe, Marliza van den Berg en Lizma van Zyl, om die lewenstyl- en kunste-insetsels te behartig en die deurwinterde Gerard Scholtz, wat die jongste op die gebied van literatuur gaan toelig, gaan DEKATv weer ŉ fees vir al die sinne bied, op sy kenmerkende vermaaklike en verfrissende manier,” sê Becker. Die geliefde musikant en akteur Chris Chameleon sal weer DEKATv se ankeraanbieder wees. Foto: Verskaf. Linda Erasmus van Fine & Country is ook opgewonde oor die nuwe eiendomsformaat vanjaar. “Pleks van ŉ onderhoud met my, is ek vanjaar die onderhoudvoerder. Dié verandering is aangebring omdat ek deeglik bewus is van wat mense alles oor eiendomme wil weet. Terselfdertyd stel dit ons in staat om meer kliënte en lisensiehouers te betrek en tans werk dit baie goed,” verduidelik sy. “Hoe meer interaksie daar met mense is, hoe beter. ŉ Meer ingeligte kliënt is ŉ goeie kliënt. Die eiendomsinsette sal op duurder eiendomme en ontwikkelings landwyd fokus en is volkome deursigtig. Kykers kan dus verseker wees dat hulle nie net hope nuttige inligting gaan kry nie, maar ook ŉ kykie in behuisingsopsies, -style en -tendense die hele land oor.” Becker glo DEKATv komplementeer die glansryke gedrukte uitgawe, wat verlede jaar sy 30ste verjaardag gevier het, uitstekend. “In hierdie tyd van vervelige eensoortigheid, waarin die meeste produksegmente bitter min differensiasie toon, het DEKAT daarin geslaag om homself as ŉ gesogte nispublikasie te vestig wat op koffietafels in talle sitkamers en raadsale pryk. “Danksy ŉ unieke aanslag tot onkonvensionele kwessies en onderwerpe wat deur ervare joernaliste gedek word, ŉ sterk fokus op die heel nuutste lewenstylprodukte, asook ŉ heerlike mengsel van kuns, kultuur, dekor, mode, kos en skoonheid, troon DEKAT, uitgawe na uitgawe, uit soos ŉ kosbare diamant,” sê Becker.